Пешана тIехула кхозу дакъийначу жижиган коржам а, йоьхь а цIенкъа юккъехь лаьттачу гали чу тесира нанас. Юха, дIа катоьхна, шина берана тIетесна хилла цIен юргIа даржийна, аганан чуьра исс бутт кхаьчна кIант хьалаэцна, иза цу юккъе хьарчийра. Дехьа чу хьаьдда, шайн цхьацца бедарш чукхиссина, можачу телатан чамда а галина улле дIахIоттийра. Цул тIаьхьа, ятIош-ца ятIош, паднара дуьхьал тесна кIадин кийсак схьа а яьккхина, цунах шуьйро кийсакаш яьхна, Хьапин а, Iамин а гIодаюккъе йихкира. Бухайиснарг, юргIанна юккъе хьарчийначу кIантана тIехула а, шен гIодаюккъе а йихкира. Iами паднара тIеваьккхина, цунна тIехула шен доккха боьмаша кортали а тесна, ша охьа а лахъелла, корталин тIемаш озош шад бина, кIант шен букъа тIехь дIакъевлира нанас. Самаваьлча, паргIата ца валалуш, резавоцуш, «иъ-миъ» деш волу жима ШаIрани Хьапин маравоьллира. КIантана тIехула халла ваьштакхаьчна ши куьг вовшахтесна: «Нана, вай хIун до?», – Хьапин хаттарна дуьхьал: «Пошли», – хезира.